

Tržaška cesta 72, Ljubljana

15. 4. 2015

Gospa Anja Komatar

Goodyear Dunlop Sava Tires

Škofjeloška cesta 6, 4000 Kranj

**POROČILO O IZVEDBI EKODNEVA GIMNAZIJE VIČ**

**SODELOVANJE V KAMPANJI POZOR(!) NI ZA OKOLJE V ŠOLSKEM LETU 2014/2015**

Ena od letošnjih aktivnosti v okviru kampanje Pozor(!) ni za okolje je bila priprava in izvedba Ekodneva. Tudi letošnji Ekodan smo na Gimnaziji Vič izvajali v večih delih.

**Osrednja dejavnost** je bila letos medrazredno tekmovanje na temo »najmanj ogljično odtisnjen razred«, ki smo ga izvedli, 4.3.2015. Sodelovalo je 6 oddelkov ( 1. A, 2. D, 2. E, 3. A, 3. C . in 4. E ).

Komisijo so sestavljali 4 dijaki, 2 profesorja, ravnateljica in hišnik.

Dosežki po kategorijah in oddelkih so v PRILOGI 1, fotodokumentacijo pa v PRILOGI 2.

**Kategorije in točkovnik:**

1. Prihod in odhod v šolo: pešci (5 točk), kolesarji in rolkarji (5 točk), javni prevoz (5 točk), osebni avto (0 točk, razen za razdaljo, kjer je to edina možna oblika prevoza), če za prevoz v osebnem avtu pridobijo toliko sopotnikov, da bo avto poln (2 točki); izposoja električnega avtomobila za prevoz v šolo (3 točke).

2. Razred skrbi za ugašanje luči v učilnici glede na dejanske svetlobne razmere; ugašanje v vsakem odmoru; opozarjanje drugih dijakov, da sami storijo enako; komisija točkuje posamezne dejavnosti z 0 do 5 točkami na razred za ves čas pouka po urniku.

3. Razred skrbi za zapiranje oken in vrat, ker imamo v šoli rekuperacijski sistem prezračevanja. Komisija točkuje vsako dokazano zapiranje (po nepotrebnem odprtih vrat in vseh oken) s po 1 točko; špekulacije se kaznujejo z odvzemom vseh osvojenih točk in diskvalifikacijo razreda.

4. Pomoč v kuhinji pri pripravi malice; opravila, kjer varčujemo z električno energijo; sodeluje lahko največ en dijak na razred; komisija in osebje kuhinje podelijo 0 do 1 točko za uspešno opravljeno delo in varčevanje.

5. Izklapljanje šolskih računalnikov in projektorjev; sodelovanje z učitelji; posebej v učilnicah za informatiko; komisija bo nenapovedano preverjala izklapljanje tako pri urah kot med odmori, še posebej pa ob koncu pouka. Točkovanje 0 do 5 točk.

6. Pomoč pri čiščenju šole in okolice; še posebej dejavnosti povezane s čiščenjem snega v okolici šole (če bo dan izveden v zimskem času). Najviše se točkuje pomoč, ki jo dijaki opravijo brez energijsko napajanih pripomočkov (sesalniki, sušilniki, freza za odstranjevanje snega…). Vsaka opravljena aktivnost se točkuje s točko na razred.

7. Pobude in ideje za zmanjševanje ogljičnega odtisa šole. Razred bo nagrajen s 5 točkami za vsako pobudo, ki je na naši šoli izvedljiva in bo pripomogla k zmanjšanemu ogljikovemu odtisu.

Zmagovalci bodo prejeli naziv » najmanj ogljično odtisnjen razred«.

**Komentar dosežkov**

Tekmovanje smo izvedli prvič. Odziv je bil dober saj so tekmovali oddelki vseh štirih letnikov. Dijaki o točnem datumu niso bili obveščeni, povedali smo ji le v katerih tednih lahko pričakujejo ocenjevanje.

Izkazalo se je, da oddelki zelo izenačeni, da je na rezultat najbolj vplival prevoz v šolo. Za bodoče načrtujemo dopolnitev točkovanja v tistem delu, kjer je pomemben prispevek posameznika in njegove osveščenosti. Prav tako načrtujemo dve ocenjevanji, ki bosta dali možnost primerjave dosežkov, s poudarkom na napredku na posameznih področjih in skupnemu dosežku.

**Druga aktivnost** v okviru Ekodneva je potekala v povezavi s projektom CitiSense, v soboto, 4.4. 2015, promocijska predstavitev v okviru projekta CitiSense. Slikovno gradivo je v PRILOGI 3 <https://www.facebook.com/CitiSenseLjubljana>

**Ostale aktivnosti v okviru Ekodneva na Gimnaziji Vič**

Na šoli pa so v okviru Ekodneva preko daljšega časovnega obdobja (november 2014 – maj 2015) potekale naše tradicionalne dejavnosti (nekatere pa potekajo še do konca pouka) :

* čiščenje okolice šole poteka tedensko in vanj so preko šolskega leta vključeni dijaki 2. in 3. letnika,
* ločeno zbiranje odpadkov, pri čemer sodelujejo vsi dijaki in vsi zaposleni; poleg papirja, embalaže, stekla, bioloških odpadkov, ločeno zbiramo tudi zamaške, iztrošene baterijske vložke in nedotaknjeno malico.
* Posnet je bil kratek video z naslovom »Diary of the future«, s katerim se je dijak Luka Derganc, dijak 1. letnika naše gimnazije uvrstil na mednarodno okoljsko olimpijado Genius, ki bo od 14. Do 18. 6. 2015, na Oswego University v ZDA. Video je dostopen na spletni strani: <http://youtu.be/8ONzrSg2Z4M>
* Letošnje šolsko leto se je naša šola vključila v mednarodni projekt CitiSense. V projektu sodelujejo dijaki vseh letnikov. To je pomemben dosežek z vidika povezovanja z lokalno (Mestna občina Ljubljana) in mednarodno skupnostjo.

Kot smo napisali že v lanski obrazložitvi se nam **NE** zdi smiselno, da bi aktivnosti izvajali le v okviru enega dneva, ampak je po našem mnenju bistveno, da so aktivnosti stalne in razporejene preko celotnega šolskega leta. Letos smo še posebej veseli izjemno dobrega odziva dijakov, na številne pobude, ki so jih dali in raznolike dejavnosti s področja varovanja okolja, ki jih izvajajo skupaj z mentorji in zunanjimi sodelavci.

Z izvedbo Ekodneva še dodatno dvigujemo ozaveščenost dijakov o aktualnih temah s področja trajnostnega razvoja in varovanja okolja.

**ZAKLJUČEK**

V prihodnjem šolskem letu bomo nadaljevali z aktivnostmi z enakim ciljem kot do sedaj, dvigovanje ozaveščenosti dijakov o okoljski problematiki, pomenu sodelovanja posameznika in družbe kot celote. Glede na dosedanje izkušnje in rezultate bomo nadaljevali z večino aktivnosti. Menimo, da je dosežena raznolikost ponujenih aktivnosti zagotovilo, da lahko vsak dijak najde primerno za aktivno sodelovanje.

Tudi letošnje aktivnosti ocenjujemo kot zelo uspešne, saj so v njih sodelovali vsi dijaki in velik del zaposlenih na naši gimnaziji, največji poudarek pa smo in bomo dajali sodelovanju nižjih letnikov, ki se v delo aktivno uvajajo ter spremljanju aktualnih novosti na področju trajnostnega razvoja in varovanja okolja.

Poročilo pripravili:

Ekofrendi Gimnazije Vič in

Mentorica Sonja Artač